刺濆淖
作者：范成大
朝代：宋

paragraphs: 峽江饒暗石，水狀日千變。
不愁灘瀧來，但畏濆淖見。
人言盤渦耳，夷險顧有間。
仍於非時作，未可一理貫。
安行方熨縠，無事忽翻練。
突如湯鼎沸，翕作茶磨旋。
勢迫中成漥，怒霽外始暈。
已定稍安慰，儵作更驚眩。
漂漂浮沫起，疑有潛鯨噀。
勃勃駭浪騰，復恐蟄鼇抃。
篙師瞪褫魄，灘戶呀雨汗。
逡巡怯大敵，勇往決鏖戰。
幸免與齎入，還憂似蓬轉。
驚呼招竿折，奔救竹笮斷。
九死船頭爭，萬苦石上牽。
旁觀兢薄冰，撇過捷飛電。
前余叱馭來，山險固嘗徧。
今者擊檝誓，豈復憚波面。
澎澎三峽長，颭颭一葦亂。
既微掬指忙，又匪科頭慢。
天子賜之履，江神敢吾玩。
但催疊鼓轟，往助雙櫓健。